Tretze galeries catalanes participaran a la fira internacional d’art ARCOmadrid, que se celebra del 22 al 26 de febrer a la capital de l’Estat. Com a novetat destaca l’estrena de la barcelonina Galeria Mayoral amb una proposta dedicada a Joan Ponç i Alexander Calder. Les galeries Senda, ADN, Joan Prats, Taché i Projectesd, entre altres, també hi seran presents. La presència catalana a ARCOmadrid també es concreta amb artistes contemporanis exposats (Dalí, Tàpies, Muntadas, Plensa, Aballí o Fontcuberta), i també amb Oriol Vilanova, representat per la galeria Parra & Romero, que ha estat premiat amb la I Residència 9915 de tres mesos a la londinenca Delfina Foundation. D’altra banda professionals catalans del sector participaran a les xerrades i debats organitzats per la fira.  ARCOmadrid comptarà enguany amb tretze galeries catalanes -dues més que en la darrera edició- , entre les quals destaca la Galeria Mayoral que no havia visitat mai la fira internacional d’art madrilenya. L’establiment del carrer Consell de Cent exposarà a Madrid una mostra protagonitzada per obres d’Alexander Calder i Joan Ponç.  La fira explota enguany aquesta fórmula expositiva de “duos” artístics, i la de la Mayoral és una de les 19 galeries que l’utilitzaran, entre les 164 galeries estatals i internacionals presents. En la presentació de la cita realitzada aquest divendres a Barcelona el director general d’IFEMA, Eduardo López Puertas ha reconegut la “fidelitat” de les galeries catalanes durant les més de tres dècades i mitja de trajectòria de la fira, i ha senyalat que aquestes han contribuït al posicionament internacional. “Ha estat una participació indispensable per mantenir un dels trets distintius d’ARCO: la qualitat”, ha afirmat.  El llistat de galeristes catalans presents a ARCOmadrid està format per ADN galeria, Àngels Barcelona, Carles Taché, Estrany –de la Mota, Ethall, Joan Prats, Marc Domenech, Mayoral, Miguel Marcos, Polígrafa Obra Gráfica, Projectesd, Rocío Santacruz i Senda. I pel que fa a artistes catalans representats (dins o fora dels estands catalans), destaquen les peces de creadors com Salvador Dalí, Joan Ponç, Antoni Tàpies, Antoni Muntadas, Jume Plensa, Joan Fontcuberta o Ignasi ballí, així com els joves artistes Núria Güell i Patricia Dauder. El director de la fira internacional d’art, Carlos Urroz, també ha recordat el nom d’Oriol Vilanova (representat a través de la galeria Parra & Romero), perquè ell ha estat el guanyador de la primera Residencia 9915, consistent en tres mesos a la Delfina Foundation de Londres. La beca la convoca l’Associació de Col·leccionistes d’Art Contemporani 9915.  L’escena catalana també hi serà present a través dels espais de debat que organitza ARCOmadrid, dins del ‘Fòrum’ i les ‘Trobades professionals’. És el cas del director del Macba, Ferran Barenblit, i la seva conservadora en cap, Tanya Barson, el comissari i crític Juan Canela (responsable de la secció ‘Openning’ de la fira), l’arquitecta i comissària Andrea Rodríguez, o la periodista i crítica Roberta Bosco, entre altres.  Finalment, les empreses catalanes Beep i Art Situacions també estan implicades en la trobada a través dels premis que esponsoritzen, respectivament. D’una banda el Premi Beep d’Art Electrònic, que arriba a la dotzena edició, i de l’altra, el Premi Art Situacions ARCOmadrid 2017, que neix per reforçar la parcel·la de l’art emergent internacional i que concedirà un premi a un artista jove present en aquesta edició de la fira.  L’any de la “recuperació” Com ja va apuntar en la recent presentació de l’esdeveniment a Madrid, Carlos Urroz, ha insistit avui que aquesta edició té símptomes de “recuperació” respecte anys anteriors. La milloria es concreta amb un major nombre de sol·licituds de galeries per ser presents a la fira, i especialment amb la incorporació de galeries internacionals de relleu, com la britànica Lisson, o la suïssa Hauser & Wirth.  Altres incorporacions estan relacionades amb la participació d’Argentina com a convidat d’honor d’aquesta edició. En concret, dotze galeries argentines hi seran presents. La selecció dels representants argentins és de Inés Katzenstein i, segons l’organització, permetrà descobrir “un dels contextos artístics més actius del moment”, l’argentí però també, per extensió, el mercat de l’art a l’Amèrica Llatina.  El director general d’IFEMA ha considerat que la presència argentina “reafirmarà la projecció de la fira al continent americà”. López Puertas ha subratllat la “vocació llatinoamericana” d’ARCOmadrid com un dels seus eixos vertebradors al llarg dels seus 36 anys d’història.

Summary: La Galeria Mayoral s’estrena a ARCOmadrid en una edició amb tretze representants catalans


Rull creu que la companyia no va actuar amb “diligència” en no preveure sistemes alternatius de transport ACN Montcada i Reixac.-El Departament de Territori i Sostenibilitat demanarà explicacions a Renfe per no avisar els viatgers de la protesta de Montcada i Reixac després de l’atropellament mortal d’un jove de 16 anys el dia abans. Segons han indicat fonts del Departament, de moment només es produirà aquesta demanda d’informació però no es descarta que més endavant pugui derivar en un expedient. En declaracions a RAC1, el conseller Josep Rull ha assenyalat que la companyia no va actuar amb “diligència” i afegeix que “hauria hagut d’informar adequadament els usuaris perquè sabia del cert que es tallaria la via", a més d'haver previst "sistemes alternatius” de transport. La protesta va afectar un total de 90 trens de diverses línies i 11.000 passatgers, segons la companyia Renfe. La manifestació que va tallar les línies R2 i R11 va començar dimecres al vespre i es va allargar unes quatre hores, fins quasi a la mitjanit, fet que va provocar que els viatgers es quedessin atrapats dins dels combois i arribessin de matinada a les seves destinacions. A més, els manifestants van tallar una hora l’estació de Montcada i Reixac-Manresa, per on passen les línies R4 i R7. Entre els dos talls, es van produir retards superiors als 180 minuts i als 60 minuts, respectivament. Per la seva banda, l’Ajuntament de Montcada i Reixac va assegurar aquest dijous que Renfe era coneixedora de les “possibles afectacions” per les mobilitzacions dels veïns del municipi per demanar el soterrament de les vies després de l’atropellament d’un jove de 16 anys.  El consistori va qualificar de “falses” les explicacions que la companyia va donar als usuaris afectats. En aquest sentit, l’alcaldessa, Laura Campos, va dir que era “vergonyós i indignant” que Renfe traslladi a l’Ajuntament i als cossos policials “la seva incapacitat d’organització i la manca de previsió del servei sense oferir alternatives als seus usuaris”.

Summary: La Generalitat demana explicacions a Renfe per no avisar els viatgers de la protesta de Montcada dimecres passat


El diputat de la CUP Vidal Aragonès ha avisat que prorrogar la presó preventiva del president d'Òmnium, Jordi Cuixart, seria una "autèntica salvatjada" des del punt de vista jurídic i ha alertat que la sentencia del Tribunal Suprem (TS) també tindrà efectes sobre els drets fonamentals, més enllà de "castigar" l'independentisme. Segons Vida Aragonès, Cuixart és a la presó per exercir drets fonamentals i ha afegit que una pròrroga suposaria una nova expressió del "caràcter repressiu" de l'aparell de l'estat espanyol. D'altra banda, s'ha referit a la moció de censura de Cs com la "branca político-institucional" de l'operació de l'Estat que prepara el terreny per notificar la sentència. I en aquest sentit, ha assegurat que la moció de censura ha estat una "farsa" perquè tenia aquest "objectiu amagat".

Summary: La CUP avisa que seria una "autèntica salvatjada" jurídicament prorrogar la presó de Cuixart


El periodista publica l’assaig memorialista ‘Bon dia, són les vuit!’, distingit amb el Premi Josep Pla 2018 ACN Barcelona.-Antoni Bassas (Barcelona, 1961) ha tornat a posar-se aquest dimecres al matí al capdavant dels micròfons d’’El Matí de Catalunya Ràdio’ després de 10 anys. Ho ha fet de la mà de Mònica Terribas, l’actual directora, en el que ha estat el colofó final de la “celebració” amb l’audiència de les 14 temporades que va liderar i que es recullen ara en l’assaig memorialista ‘Bon dia, són les vuit!’ (Destino), distingit amb el Premi Josep Pla 2018. Un llibre que reivindica l’ofici de periodista i en el qual assegura que salda un “deute” amb els oients. El periodista posa sota la lupa la relació entre periodistes i polítics, sense esquivar la polèmica sobre la “crosta nacionalista” als mitjans públics, un terme encunyat pel socialista Joan Ferran i que va propiciar el punt i final de la seva etapa a la ràdio pública. “El llibre no és una factura pendent; si ho fos hauríem fet les paus”, ha reblat. En l’assaig, Bassas relata les 14 temporades al capdavant d’’El Matí de Catalunya Ràdio’, un període en la qual “la veu del país va començar a sonar més robusta que mai”. L’obra busca, però, ser una “celebració” amb els oients que durant anys van seguir-lo cada matí per la FM. “Em sento molt afortunat d’haver-ho fet”, ha començat en la roda de premsa de presentació del llibre, una trajectòria que va acabar amb la no renovació del contracte ara fa 10 anys.  En aquest sentit, ha reconegut que no es va voler posar a escriure sobre el seu adéu fins que rellegir els missatges dels oients i recordar situacions viscudes van deixar de fer-li mal. Volia fer-ho, explica, de manera més “assossegada”, centrant-se menys en el comiat i més el conjunt del programa.  El periodista ha qualificat la seva destitució –“sobtada”- d’un “incident de recorregut”, circumscrit en un moment concret que el temps ha permès “relativitzar”.  Sempre hi ha “grans moments” professionals i altres “més aspres”, ha assegurat. Amb tot, el periodista parla clar i circumscriu el seu adéu del programa a “criteris polítics”. Així es refereix a la polèmica afirmació del socialista Joan Ferran, que demanava acabar amb “la crosta nacionalista de TV3 i Catalunya Ràdio” i qualificava l’arrencada del programa de Bassas “d’arengues matinals disfressades d’informació”.  La tensió entre la política i els mitjans públics torna a no sonar llunyà. De fet, en el volum Bassas recorda que a la gent a qui “molesta” TV3 i Catalunya Ràdio són els mateixos als quals els molesta Catalunya, adaptant una cita d’Ovidi Montllor.  Una crítica pretesament professional que acaba amagant una “esmena a la totalitat”. En declaracions als mitjans, no ha amagat la seva preocupació per la situació dels mitjans de comunicació públics actualment, en un moment en què s’han trencat alguns “dics de respecte” cap als professionals i s’intenta ofegar-los econòmicament.  Les “tibants” relacions amb presidents de la Generalitat i del govern espanyol Un capítol a part mereixen les entrevistes a presidents de la Generalitat i del govern espanyol. Les relacions tibants amb Jordi Pujol –un “cinturó negre en el cos a cos”, segons Bassas-, les tensions amb l’entorn de Pasqual Maragall i les situacions derivades de les entrevistes amb José Montilla centren bona part del llibre. El periodista tampoc escatima retrets cap a ell mateix, per exemple, de les que va protagonitzar amb Pujol i el seu particular “això no toca”: “Vaig acceptar-n’hi més d’una vegada un, i no ho hauria hagut de fer”, alhora que afegeix que a Pujol “no li calia una sortida tan fàcil” perquè la seva “capacitat dialèctica i argumentadora estava molt per sobre de la mitjana”.  Col·laboradors i companys de professió El llibre és una també una dedicatòria als oients però també a companys de professió i col·laboradors dels 14 anys de programa. Així, recorda experiències viscudes amb Raimon Panikkar, Emili Teixidor, Fabià Estapé, Josep Maria Espinàs, Judit Mascó, Guillermina Motta, Maruja Torres, i entrevistes a celebritats internacionals com Woody Allen, Dalai Lama o Mikhaïl Gorbatxov, amb una menció especial a la conversa mantinguda amb Anna Politkovskaya.  Moltes línies ocupen també la relació amb companys com Carles Capdevila, qui recorda que va revitalitzar l’’APM?’; la marxa de la ràdio pública de Xavier Bosch, amb qui va acabar competint en horari de màxima audiència; o Toni Clapés -“una pèrdua literalment irreparable”, segons Bassas- a RAC1, que llavors tot just començava a despuntar.  La tertúlia coneguda popularment com la dels ‘Tres tenors’ també copa bona part de l’interès del volum, gent que ja ho havia demostrat tot i podia opinar lliurement. També recorda quan va demanar continuar “fent de periodista” quan el director general de la Corporació de l’època, Joan Majó, li va oferir la direcció de la ràdio.  1.500 dies d’estada americana  Bassas recorda que va ser la mateixa directora general de la Corporació dels mitjans públics, Rosa Cullell, qui li proposa cobrir la corresponsalia de TV3 a Washington. “Era evident que estava disposada a assumir els costos de la impopularitat de la meva no-renovació i, alhora, m’estava oferint una sortida professional que demostrava que s’havia informat”, relata en llibre.  Així mateix, també reconeix que potser Cullell buscava “esmorteir i reconduir” el seu enuig davant del micròfon les quatre setmanes que encara quedaven de temporada. “No calia, no pensava fer cap número”, explica. Les setmanes següents, recorda el conductor del programa, l’equip vivia en un estat d’excepció emocional. Bassas recorda que va acceptar dirigir la delegació de la televisió pública als EUA pensant, sobretot, en la seva família. El terç final del volum el dedica a la seva estada americana, mesclant records personals i professionals. Els èxits del Barça, l’actuació dels Castellers de Vilafranca, la literatura de Jaume Cabré, Javier Cercas o Enrique Vila-Matas, la passió culinària de Ferran Adrià o els germans Roca o ‘Pa Negre’ van ser l’expressió més popular de Catalunya als EUA aquells anys.  Un dels moments que recull és una conversa amb un veterà corresponsal francès, el company li va dir que preguntar què havia fet per  estar treballant allà: “La majoria dels que estem aquí hem fet alguna cosa”. Una altra de les anècdotes recollides és la trobada fortuïta en un restaurant dels Estats Units amb Paul Auster, qui va preguntar a Bassas per la manifestació de l’11 de setembre de 2012.

Summary: Antoni Bassas: “El llibre és un homenatge als oients. Si fos una factura pendent, hauríem fet les paus”


L'Ajuntament de Girona intenta evitar despenjar la pancarta que demana la llibertat dels "presos polítics" presentant un recurs davant la Junta Electoral. El consistori ha rebut aquest dijous dos requeriments. Un presentat pel PPC (que només fa referència a la pancarta) i l'altre per Cs (que insta a retirar també estelades i qualsevol element de color groc, en referència als llaços). L'alcaldessa de Girona, Marta Madrenas, ha subratllat que a les al·legacions insistiran en què la pancarta "en cap cas fa referència a una opció política" sinó "a la defensa generalista dels drets i llibertats de les persones". Madrenas també ha avançat que, si finalment han de retirar la pancarta, intentaran buscar una solució imaginativa. A la demarcació, els ajuntaments de Figueres, Ribes de Freser, Camprodon i Olot ja han tret el cartell. Els tres primers, després de rebre l'escrit de la Junta Electoral. I Olot, per iniciativa pròpia.

Summary: Girona intenta evitar despenjar la pancarta per la llibertat dels "presos polítics" presentant recurs  a la Junta Electoral


Els vigilants de seguretat han desaparegut i les tanques que divendres blindaven l'accés al conjunt històric de Sant Martí d'Empúries, a l'Escala (Alt Empordà), tornen a estar obertes. Els turistes han tornat al nucli de població on ahir es va celebrar una festa prèvia al casament d'un magnat nord-americà. Segons algunes fonts, entre la llista de convidats hi ha l'expresident d'Estats Units Barack Obama o Will Smith. Alguns visitants, com la Marie Claude, ni tan sols saben que ahir estava tancat però d'altres, com la Cristina Rovira, ho han fet expressament per intentar veure "algun famós" convidat al casament d'un magnat nord-americà. Petits comerciants de Sant Martí es queixen perquè asseguren que no van rebre suficient informació i que tampoc els han compensat per no poder treballar. "Estem cabrejats, ahir vam venir a treballar però els clients no podien arribar a la botiga", ha lamentat Abdon Ablard. Els restaurants de la plaça, en canvi, sí que han rebut una compensació econòmica per haver tancat. "Vam mirar la caixa que vam fer l'any passat i, en base això, vam calcular el preu de tancar un dia", ha explicat Joan Malé. El casament es farà aquesta tarda a les ruïnes d'Empúries. El jaciment tancarà "excepcionalment" a les cinc de la tarda. (En aquesta actualització s'afegeix que a partir de les cinc de la tarda el jaciment ha tancat per ultimar els detalls)  El casament d'un magnat nord-americà a l'entorn d'Empúries i les mesures de seguretat imposades durant tres dies han alterat el dia a dia d'aquesta zona costanera. Hi ha diferència de criteris. Mentre que alguns turistes s'han apropat expressament per intentar veure alguna de les personalitats que hi ha a la llista de convidats a l'enllaç, altres critiquen que hagin pogut restringir totalment l'accés a Sant Martí d'Empúries o fer tancar abans el jaciment grecoromà.  Els més "enfadats" són els petits comerciants de Sant Martí. Segons ha explicat Abdon Ablard, de la botiga Odissea, no van rebre suficient informació i ni tan sols sabien que no podrien rebre clients. "Tot es va portar amb molt secretisme, vam demanar informació i ens van dir que només afectaria a la plaça", ha explicat. La botiga està situada en un dels carrers adjacents. Quan van obrir, però, es van trobar que hi havia tanques a totes les entrades del nucli històric i, per tant, els clients no podien arribar fins a la botiga.  Critica que no han rebut cap tipus de compensació. Per això, assegura que estan "molt cabrejats" i que demanaran explicacions tant a l'empresa organitzadora de l'esdeveniment com al mateix ajuntament. A més, també ha afirmat que va ser "molt violent" per als veïns de la zona haver-se d'identificar per accedir a casa i tenir limitats els moviments. "Hi haurà gent que li faci gràcia que vingui l'Obama o en Will Smith, però a d'altres ens és ben bé igual", ha exposat.  A la plaça hi ha, també, una parada d'artesania que se situa al costat de l'església diàriament. Una de les responsables ha explicat que els van "prohibir" anar a treballar tot i tenir un contracte amb l'ajuntament de l'Escala. Després de molt "batallar", han aconseguit cobrar una compensació però assegura que no és ni de bon tros la que consideren adequada. "Ens hem sentit maltractats", ha dit.  Al voltant de la plaça hi ha cinc restaurants, que divendres no van poder obrir amb normalitat. Joan Malé, propietari de Can Roures, ha explicat que ja fa mesos els hi van preguntar quan costaria fer-los tancar durant tot un dia. "Hi havia molt secretisme, no ens van dir per què era", ha dit. Finalment van arribar a un acord per cobrar una indemnització econòmica. Segons ha detallat, es va calcular en base al que guanyen habitualment per obrir un divendres d'estiu.  Alguns turistes, però, ho veuen amb bons ulls i amb curiositat. La Marie Claude, francesa que des de fa quatre anys estiueja a la zona, ha explicat que ja ahir van veure fondejades embarcacions molt luxoses i ha estat aquest matí quan, a través d'Internet, han vist que era pel casament del magnat. "Són afortunats de poder-se casar aquí, és un lloc preciós", ha opinat.  La Cristina Rovira, juntament amb les seves amigues Ester Pujol i Marina Roca, estaven passant el dia a l'Escala i han decidit apropar-se fins a Sant Martí, amb l'objectiu de veure alguna celebritat. "Ens han dit que el casament es a la tarda a les ruïnes, a veure si ens hi colem", han dit en to de broma.  Segons informa el web del jaciment d'Empúries, "excepcionalment" han tancat aquest dissabte a les cinc de la tarda. L'última entrada per als visitants era a dos quarts de cinc, tot i que no era aconsellable perquè la visita dura, de mitjana, unes dues hores. Fonts de l'espai museístic han detallat que és habitual que es lloguin espais del jaciment per fer-hi des de rodatges fins a altres tipus de celebracions, com ara casaments. A partir d'aquesta hora, hi ha hagut un tràfec constant de camions i furgonetes per ultimar els detalls de la cerimònia, que s'ha fet en unes veles instal·lades dins el complex museístic. A pocs metres del jaciment, diversos curiosos envoltaven l'hostal Empúries, on alguns dels convidats estaven allotjats. Entre ells, la Carme Feliu, una veïna de l'Escala que ha explicat que s'ha decidit a anar caminant fins a les ruïnes "per veure com és un casament de gent amb tants diners". "Però me'n vaig a casa amb la cua entre les cames, no he vist res", ha conclòs.

Summary: ACTUALIZACIÓ:Petits comerciants de Sant Martí d'Empúries critiquen que el casament del magnat nord-americà els obligués a tancar


Pablo Iglesias ha reiterat que s'ha de regular els debats electorals "per llei", que al seu parer són "molt més importants" que els mítings de campanya. En aquest sentit, ha assegurat que després del debat a Atresmedia, el segon en 48 hores després del de RTVE, l'electorat té "més informació". El líder de Podem també ha destacat els moments en què s'ha pogut debatre "amb respecte" i ha lamentat altres moments en què hi ha hagut "insult" i "sobreactuació". La periodista d'Atresmedia que l'entrevistava també li ha preguntat quina nota es posava. Iglesias ha eludit valorar-se i ha convidat l'electorat a qualificar el seu partit als comicis del diumenge 28 d'abril.

Summary: Iglesias reitera que s'ha de regular els debats "per llei" i afirma que ara l'electorat té "més informació"


L'acte està convocat per diverses entitats independentistes ACN Barcelona.-Súmate ha anunciat que aquest dissabte també participarà a la concentració a la Plaça Sant Jaume de Barcelona per reclamar un acord entre Junts pel Sí i la CUP. L'acte està convocat per a les dotze del migdia. La manifestació es produirà quan només quedaran unes hores per a l'esgotament del termini per a la investidura. Està organitzada per diferents entitats independentistes i a la qual hi donen suport, entre d’altres, algunes agrupacions territorials de l’ANC. Aquest dijous al vespre ja va celebrar-se amb el mateix objectiu una concentració a la plaça de la Catedral de la capital catalana, promoguda per l'Assemblea, i va reunir poc més d'un miler de persones.

Summary: Súmate s'adhereix a la concentració d'aquest dissabte la Plaça Sant Jaume per demanar un acord entre JxSí i la CUP


La Fundació Esclerosi Múltiple (FEM) ha presentat aquest dimarts un programa de sensibilització i suport pels joves afectats per la malaltia, que l'entitat xifra en 1.200 a Catalunya. 'Joves i EM' consta de diverses iniciatives que s'estendran al llarg de l'any 2016. Entre elles destaca la creació d'un servei d'atenció als recent diagnosticats a través del portal web Observatori Esclerosi Múltiple o un concert del grup de versions The Risas a la Sala Luz de Gas demà dimecres 17 de febrer, que destinarà tots els beneficis a les necessitats de les persones amb esclerosi múltiple d'entre 18 i 35 anys. A més, la FEM habilitarà a Barcelona un punt de trobada per joves afectats i inicia una campanya de captació de voluntaris a universitats i entitats juvenils amb el nom 'Joves x Joves', per a que s'impliquin en tasques de sensibilització. D'altra banda, s'impulsaran beques de formació i es faran cursos per traçar un itinerari laboral específic per aquest col·lectiu.  En aquest sentit, la fundació situa el futur professional, les relacions de parella i la progressió de la malaltia com a principals preocupacions dels joves diagnosticats d'esclerosi múltiple. Segons dades de la FEM, els primers símptomes de la malaltia es detecten entre els 20 i els 40 anys, amb un 80% de diagnòstics abans de la quarantena.

Summary: La Fundació Esclerosi Múltiple engega un programa per a joves que pateixen la malaltia


L'embassament de Susqueda, a Osor (Selva), compta amb unes reserves de 156 hm3, que representa un 66,96% de la seva capacitat total. Aquesta xifra representa un 23,8% menys d'aigua que ara fa un any, quan hi havia 211 hm3 emmagatzemats. A més, la presa està per sota de la mitjana d'aigua embassada en els últims cinc i deu anys. Concretament, les reserves d'aigua són un 13% menys que la mitjana dels últims cinc anys i un 15,8% menys que la mitjana dels últims deu anys. En la mateixa situació hi ha el pantà de Sau (Osona), que es troba a un 63,17% de la seva capacitat, un 21,03% menys que l'any passat. Per altra banda, l'embassament de Darnius-Boadella està lleugerament per sobre de l'aigua presa ara fa un any.

Summary: L'embassament de Susqueda té un 23% menys d'aigua acumulada que l'any passat


La persona afectada té cremades de segon grau en una cama ACN Castellbell i el Vilar.-Una persona va resultar ferida dimecres a la tarda en l'incendi d'un pis a Castellbell i el Vilar (Bagesce), al carrer de Sant Jeroni. El domicili afectat, al primer pis, va quedar totalment cremat. El propietari va patir cremades de segon grau en una cama i va ingressar a l'Hospital General de Manresa. Els Bombers van rebre l'avís a les 18.22 hores i van extingir l'incendi a les 21.53. Hi van desplaçar sis dotacions. La resta de l'edifici va quedar lleugerament afectat pel fum però, tot i que inicialment es pensava que no, pràcticament tots els veïns van poder tornar a casa seva. No ho van fer els residents del pis del costat del  cremat, perquè estava molt afectat pel fum.

Summary: Un ferit en l'incendi d'un pis a Castellbell i el Vilar


Òmnium Cultural ha decidit convocar un concurs obert a qualsevol editorial en llengua catalana per a l'edició del Premi Sant Jordi de novel·la. Les bases del concurs i els detalls del nou Premi Sant Jordi es donaran a conèixer a l'abril i s'aplicaran a partir de la propera convocatòria. La dotació del premi serà de 60.000 euros. Un dels objectius d’Òmnium Cultural, tal com ha explicat en un comunicat, és dinamitzar el sector del llibre en llengua catalana i incrementar-ne els lectors. Per això l’entitat fa una aposta decidida per renovar el tarannà d’aquest guardó, augmentar-ne el prestigi i apropar-lo a tots els actors de la creació i l’edició en llengua catalana.  Després de la col·laboració amb l’Editorial Proa (Grup 62) i la Fundació Enciclopèdia Catalana, que en els darrers anys ha fet possible la consolidació del Premi Sant Jordi, Òmnium fa un pas més en la projecció del guardó, obrint-lo a tot el sector editorial, d'acord amb les demandes dels actors implicats.    Òmnium Cultural ha apuntat que els premis literaris han de ser "un revulsiu per a la creació literària, l’edició i el consum en llengua catalana". En aquest sentit, l'entitat ha lliurat aquest 2018 el primer Premi Òmnium a la Millor Novel·la en Llengua Catalana de l’Any. Amb 20.000 euros de premi per a l’autor i 5.000 per a la promoció del llibre, és el premi millor dotat a obra publicada en català. El guanyador de la primera edició ha estat Raül Garrigasait amb 'Els estranys'.

Summary: Òmnium renova el Premi Sant Jordi i l'obre a totes les editorials


El nou parc de Bombers Voluntaris de Sant Climent Sescebes (Alt Empordà) ja és una realitat. La nova seu s'ubica a l'antiga cooperativa agrícola i permet posar fi a les deficiències que tenia l'anterior. Era petit, estava situat al mig del poble (cosa que dificultava l'accés dels camions) i, a més, el febrer passat va perdre part del sostre durant una ventada. El projecte de la nova seu dels Bombers Voluntaris es va desencallar gràcies a l'aportació de 30.000 euros que va fer la Diputació i que han servit per finançar les obres de reforma a la cooperativa.  El parc de Bombers Voluntaris de Sant Climent Sescebes és un dels més importants de les comarques de Girona. De fet, després del de Figueres és el que més rellevància té, en nombre total d'avisos. La situació estratègica del parc fa que atengui una vintena de municipis situats al voltant de la població, que sumen una extensió molt important de terreny. A banda de les dificultats que tenien els camions per accedir a l'antic parc, l'episodi de fortes ventades que va afectar Sant Climent Sescebes el passat febrer i que va deixar sense sostre a la vintena d'efectius que hi treballaven feia necessari trobar un nou emplaçament.  Tot plegat feia que l'antic parc es trobés en males condicions. Malgrat que la previsió era tenir enllestit el nou parc abans de l'estiu, no ha estat fins ara que s'ha acabat l'obra. A l'acte d'inauguració hi han assistit el president de la Diputació de Girona, Pere Vila, el delegat d'Interior a la demarcació, Albert Ballesta, i l'alcaldessa de Sant Climent Sescebes, Olga Carbonell, entre d'altres.

Summary: Sant Climent Sescebes estrena parc de Bombers a l'antiga cooperativa i acaba amb les deficiències que tenia l'anterior


Un sindicat de Catalunya Caixa ha denunciat davant de la fiscalia presumptes irregularitats en l'Expedient de Regulació d'Ocupació (ERO) de 2010 que va permetre suposadament a antics directius, consellers i sindicalistes aconseguir de forma irregular indemnitzacions en les prejubilacions que podrien arribar als 18 milions d'euros, segons publiquen 'okdiario' i 'Vozpópuli'. La denúncia, presentada pel sindicat Atrae, representat al Consell d'Administració de l'antiga caixa catalana, ara en mans del BBVA, sosté que aquest grup de persones es va valer de l'ERO per prejubilar amb quantitats milionàries sense haver complert l'edat mínima de 55 anys recollida en l'acord social subscrit.  Aquest ERO, que va afectar a 1.630 treballadors, es va desenvolupar quan l'entitat ja havia rebut diners a través del FROB. Les presumptes irregularitats afecten fins a 11 delegats sindicals de CCOO, SEC, SEC-T, UGT i CSICA, que van sortir de l'entitat sense complir les condicions de l'ERO per la via de prejubilació, ja que tenien 53 o 54 anys. Aquest grup de sindicalistes es va valer de l'ERO per prejubilar-se amb milionàries quantitats sense haver complert l'edat mínima de 55 anys recollida en l'acord social La quantitat mitjana que van percebre s'estima en uns 420.000 euros per als delegats sindicals i quantitats encara més grans en el cas dels exdirectius.  D'altra banda, dos empleats de l'alta direcció haurien abandonat l'entitat l'últim dia d'aplicació de l'ERO, el 31 de desembre del 2011, mitjançant la via de la prejubilació, sense complir les condicions. Segons la denúncia de la qual es fan ressò els rotatius digitals, no només es van produir sortides de forma irregular per la via de la prejubilació, sense complir-se les condicions. També es produeix l'abandonament de l'entitat d'altres directius sense que quedi reflectit en el llistat de treballadors afectats per l'ERO. A més, la denúncia del sindicat assenyala que tres treballadors de l'alta direcció van abandonar l'entitat catalana amb una possible liquidació fora del rang aprovat en l'ERO.

Summary: Denuncien a la fiscalia sindicalistes i exdirectius de Catalunya Caixa per cobrar indemnitzacions irregulars amb l'ERO


El Procicat ha demanat a la ciutadania de Tortosa, Amposta i Roquetes que es quedi a casa per frenar l'augment de casos de covid-19 en aquests municipis; i s'ha decidit limitar l'aforament a restaurants i actes religiosos al 50%, i al 70% en el cas d'esdeveniments culturals. Aquestes mesures entraran en vigor aquest dimarts, quan es publiquin al DOGC. Tortosa, a més, tanca els parcs infantils i suspèn les activitats turístiques i culturals dels propers dies organitzades pel consistori. Paral·lelament, el departament de Salut inicia aquest dilluns un cribratge als centres escolars de la ciutat que durarà tres setmanes. També es farà un nou cribratge als treballadors l'empresa Padesa, de Roquetes, que ha acumulat fins a 272 casos de covid-19.

Summary: El Procicat demana a la ciutadania de Tortosa, Amposta i Roquetes que es quedi a casa per frenar la covid-19


El líder de la formació morada apunta que Albiach  "s'autoexpulsa" si no segueix les normes de l'organització i si "passa per sobre" de la decisió dels militants ACN Barcelona.-El secretari general de Podem Catalunya, Albano Dante Fachin, ha respost al líder estatal de la formació morada, Pablo Iglesias, que els primers decebuts pel trencament amb els comuns són la direcció catalana. "Pensàvem que podríem deixar enrere les diferències i posar-nos mans a la feina, el que hem vist en aquest procés i les últimes setmanes és que no hi ha capacitat de fer les coses d'una altra manera", ha assegurat en roda de premsa aquest dijous després que la direcció decidís retirar la seva candidatura dels òrgans del nou partit dels comuns perquè no es complien les condicions que creuen imprescindibles. "No ens aixequem de la taula, és que no hi ha taula", ha reblat. A més, ha assegurat també que la diputada de CSQP i exdirigent de Podem, Jéssica Albiach, "s'autoexpulsa" de l'organització si decideix no seguir les normes del partit i si "passa per sobre" de la decisió de la militància. "Entre llistes oficials i d'aparell i la dels altres, sempre preferim els altres, perquè sempre hem estat els altres, sense els altres no es pot construir res de nou", ha etzibat Fachin.

Summary: Fachin respon Iglesias que Podem és "el primer decebut": "No ens aixequem de la taula, és que no hi ha taula"


El PSC s'abstindrà en la moció de censura registrada per Ciutadans contra el president del Govern, Quim Torra. La portaveu dels socialistes al Parlament, Eva Granados, ha explicat que tenen clar que Torra "és el problema" però també saben que "Ciutadans no és la solució" i que els socialistes són "l'alternativa" a Catalunya. En una roda de premsa al Parlament, Granados ha explicat que el país "necessita un bon Govern que respecti la llei i faci crides des del diàleg". També ha considerat que els diputats de la formació taronja han defensat "amb molt poca esma" la iniciativa a la Junta de Portaveus i ha recordat que quan el PP va posar sobre la taula aquesta proposta, fins i tot Cs va descartar-la perquè "no donaven els números i contribuiria a unir l'independentisme".

Summary: El PSC s'abstindrà a la moció de censura: "Tenim clar que Torra és el problema, però Cs no és la solució"


El certamen arriba el 21 de febrer amb 52 exposicions ACN Igualada.-Les dones seran protagonistes de la vuitena edició del FineArt Igualada, que el proper 21 de febrer arriba a la vuitena edició. Així ho ha avançat el director del festival, Ramon Muntané, durant la presentació del cartell d'aquest 2020. Enguany, el certamen de fotografia comptarà amb 52 exposicions repartides en 20 punts de la capital de l'Anoia. Es podran veure els treballs de fotògrafs de renom, entre els quals destaca Isabel Muñoz, Premi Nacional de Fotografia; o la cubana Leysis Quesada Vera, fotògrafa oficial del Ballet Nacional de Cuba. En aquesta edició hi haurà professionals d'arreu i, a banda de Cuba, hi haurà exposicions d'artistes d'Argentina, Suècia, Turquia, Japó, Austràlia i Hongria. Segons ha avançat Muntané, Muñoz serà una de les protagonistes d'aquest FineArt. Feia anys que l'Agrupació Fotogràfica d'Igualada, impulsors del festival, la perseguien. I enguany han aconseguit que exposi a la capital de l'Anoia amb un recull de les imatges de la seva trajectòria. Del cartell, el director tampoc ha volgut passar per alt altres noms de renom, com la cubana Leysis Quesada Vera, que si tot va bé –està pendent de qüestions burocràtiques- també serà a la capital de l'Anoia presencialment; o de Tino Soriano –premiat per la UNESCO, l'OMS i la Fundació World Press Photo- i la seva mostra "La Xina i el Tibet". Altres artistes coneguts, internacionals i nacionals, seran a Igualada en un FineArt que manté els "bons números" amb 52 exposicions. Destaca el suec Per Cromwell, l'argentí Juan Manuel de Rosas o el turc Lúftü Dagtas. En l'àmbit nacional, Muntané ha destacat la presència d'una de les millors fotògrafes de castells, Mireia Comas, o dels artistes locals Lídia Carbonell i Manel Caballé. El paper de la dona Malgrat que, segons el mateix Muntané, "no ha estat de forma conscient", enguany el certamen igualadí compta amb més artistes femenins que masculins. Tot i tractar-se, d'un fet "anecdòtic", ha reconegut, ho ha volgut ressaltar. Entre les dones, destaquen els treballs que es podran veure de les fotoperiodistes Anna Palacions i Eva Parey; la presència d'un col·lectiu de dones australianes especialitzades en la fotografia "de carrer"; o d'una agrupació, també de dones, de Montcada i Reixac. Les escoles i les activitats paral·leles Les escoles de disseny i fotografia continuen apostant per FineArt. S'hi podran veure els treballs dels alumnes de l'escola Leandre Cristòfol de Lleida, de l'ERAM escola universitària de fotografia, de l'Institut d'Estudis Fotogràfics de Catalunya (IEFC), de l'Escola Universitària de Disseny i Enginyeria de Barcelona (Elisava), de Fotoespai Barcelona Centre d'Imatge, de l'Escola Groc, de Tecnocampus Mataró, de l'Escola d'Arts i Oficis Gaspar Camps d'Igualada, de El Observatorio, de l'Escola d'Art i Disseny de la Diputació de Tarragona i de l'Escola d'Art i Superior de Disseny d'Olot. A banda de les exposicions, el festival inclourà un gran nombre d'activitats paral·leles, com ara les visites guiades a càrrec d'Isabel Muñoz, Per Cromwell, o Lútfü Dağtaș; o els tallers protagonitzats per Tino Soriano i Lídia Carbonell. 20 sales d'exposició El FineArt també servirà als assistents per descobrir espais que habitualment estan tancats a la ciutadania, reconvertits en sales d'exposicions. És el cas de la Rectoria, La Teneria o l'edifici Cíclope. En total hi haurà una vintena de punts repartits per tota la capital de l'Anoia.

Summary: Les dones guanyen protagonisme al FineArt Igualada


El Banc d'Espanya ha augmentat una dècima la seva previsió de dèficit públic espanyol per aquest any fins al 2,5%, segons ha indicat en un informe publicat aquest dimecres. Així, el Banc d'Espanya preveu que l'Estat incompleixi el dèficit marcat per Brussel·les, que en el projecte de pressupostos fallit de Pedro Sánchez es preveia de l'1,8%. En el seu informe, el BdE avisa que si bé la manca de pressupostos permet la pròrroga i la majoria de partides queden fixades en els nivells de l'últim exercici, les mesures aprovades per decret pel govern socialista espanyol poden "generar crèdit pressupostari". Segons el Banc d'Espanya, es mantindrà "la robustesa de la recaptació impositiva dels últims trimestres el que compensaria, en part, la dinàmica a l'alça de la despesa pública".  En l'informe, també s'indica que "el caràcter expansiu de la política fiscal" anirà acompanyat d'un "deteriorament addicional de la situació subjacent de les finances públiques" i que això provoca "vulnerabilitats" per a l'economia. El Banc d'Espanya ho atribueix a un context "d'incertesa global" i al "reduït marge de maniobra de la política fiscal a curt i mig termini".  Pel que fa a les previsions de creixement, el Banc d'Espanya manté les seves últimes xifres, amb un creixement del PIB del 2,2% per aquest any, de l'1,9% el 2020 i de l'1,7% el 2021.  El BdE pronostica també una moderació de la creació de feina, i preveu que l'atur se situï al 12% a finals del 2021.

Summary: El Banc d'Espanya augmenta una dècima la previsió de dèficit per al 2019 fins al 2,5%


L'Ajuntament de Barcelona ja ha començat la construcció de la nova escola de música pública a Sants, en la cruïlla del carrer Miquel Àngel i el carrer Papin. Aquest nou centre serà el primer de titularitat municipal que es posa en funcionament en els districtes de Sants-Montjuïc i Les Corts. El projecte dibuixa un edifici de 4 plantes amb una superfície total de 2.700 metres quadrats que ha de permetre a la nova escola dotar-la de més d'una quinzena de sales d'assaig i una planta d'audicions amb 250 metres quadrats. La voluntat del govern municipal és que quan entri en funcionament, a partir del 2021, hi puguin entrar a estudiar 500 alumnes. L'equip docent estarà format per entre 30 i 40 professors. L'escola oferirà cursos per a un públic infantil, però també per a adults. L'edifici que ocuparà la nova escola de Sants es construeix en els mateixos terrenys que havien d'acollit la seu de l'Orfeó de Sants, però que finalment va abandonar el projecte de construcció i la parcel·la va passar a mans del consistori. La regidora de Sants-Montjuïc, Laura Pérez, ha destacat que aquest centre suposa resoldre "una mancança històrica d'aquesta part de la ciutat". Actualment, la ciutat de Barcelona té cinc centres de música de titularitat pública. La voluntat és que quan els alumnes acabin la seva formació en aquesta escola puguin entrar el conservatori de Música de la ciutat, que aquest curs compta amb 540 alumnes. La majoria d'ells són alumnes de continuïtat.

Summary: Arrenquen les obres de la nova escola música municipal a Sants


Carles Campuzano afirma que el text "genera enormes incerteses" a la Generalitat ACN Barcelona.-El sector del taxi prepara noves mobilitzacions pel pròxim dimecres 24 d'octubre davant el "silenci" dels partits polítics respecte el sentit del seu vot en la convalidació del decret llei del sector de les VTC, aprovat pel Consell de Ministres el passat 28 de setembre. Segons ha explicat a l'ACN el portaveu del sindicat d'Élite, Alberto Álvarez, de moment ja han sol·licitat el permís per fer una acampada davant del Parlament dimecres que ve entre deu del matí i tres de la tarda i una marxa lenta des de la terminal 1 de l'Aeroport del Prat amb un recorregut encara per determinar. Precisament, aquest matí, el portaveu del PDeCAT al Congrés, Carlos Campuzano, no ha garantit, en una entrevista a TVE, el suport de la seva formació al text perquè "genera enormes incerteses" a la Generalitat. El portaveu d'Élite ha expressat el seu rebuig en considerar que els partits polítics estan utilitzant les reivindicacions del sector amb finalitats polítiques i ha demanat al PDeCAT que no "ho barregin amb els presos polítics" i la negociació dels pressupostos. En aquest sentit, Álvarez ha assegurat que no ho permetran i ha recordat que entre el col·lectiu "hi ha de tot, des d'independentistes fins a unionistes". Álvarez també ha criticat que formacions com el PNB no hagi volgut rebre el sector del taxi per "qüestions d'agenda" per parlar sobre el sentit del seu vot a la convalidació del decret llei i ha assenyalat que encara esperen poder ser rebuts pel PDeCAT i ERC. En canvi, ha afegit, ja han pogut dialogar amb Podem i Bildu, segons ha dit. En les seves declaracions a TVE, Campuzano ha explicat ha comentat que el reial decret llei que s'ha de convalidar la setmana que ve "genera enormes incerteses" a la Generalitat de Catalunya i ha criticat que el govern espanyol no hagi negociat el text ni amb el Govern ni amb les altres comunitats autònomes, que a partir d'ara assumiran les competències per regular el conflicte entre els taxis i els cotxes de lloguer amb conductor. El decret llei sobre les llicències VTC preveu un període d'adaptació de 4 anys als seus propietaris perquè s'adaptin a les normatives de les comunitats, que passaran a assumir les competències. El portaveu d'Èlite ha avisat que si la convalidació del reial decret llei no prospera  "tot l'esforç no haurà servit de res" i que tornaran a sortir al carrer. 'Tito Álvarez' es retirarà temporalment per problemes de salut D'altra banda, el portaveu d'Élite, Alberto 'Tito' Álvarez, té previst retirar-se del càrrec durant uns dos mesos per motius de salut, segons ha publicat aquest dimecres 'l'Ara' i ha confirmat ell mateix a l'ACN. Álvarez ha explicat que fa uns dies va patir un desmai i que els metges li han aconsellat reduir el ritme dels darrers mesos. En tot cas, el portaveu sindical ja ha deixat clar que és una retirada "temporal" però que "el salut és el primer".

Summary: Els taxistes preparen més mobilitzacions davant el "silenci" dels partits en la convalidació del decret llei de les VTC


El representant de la CCC lamenta que els manters formen part d’un “sistema mafiós organitzat” que perjudica els consumidors i el sector del comerç ACN Barcelona.-El secretari general de la Confederació de Comerç de Catalunya (CCC), Miquel Àngel Fraile, ha afirmat que l’Ajuntament de Barcelona “podria fer més” per aturar el top manta. En una entrevista a l’ACN, Fraile ha recordat que el consistori és competent per regular l’espai públic de la ciutat i, en aquest sentit, també ha reclamat a la Generalitat que actuï a través de la tasca policial i de serveis socials i al govern espanyol que ho faci en control duaner, estrangeria i hisenda. El representant del comerciants ha afirmat que l’Ajuntament ha passat del “bonisme” a topar amb la “dura realitat” pel que fa al top manta, que ha considerat que és un “sistema mafiós organitzat” que perjudica a la resta de treballadors i empresaris del sector comercial del país i que és perjudicial també pel consumidor, que adquireix productes falsificats que no compleixen amb els estàndards de seguretat i qualitat. Fraile ha descartat que el nou carnet ciutadà que estudia l’Ajuntament de Barcelona sigui una manera de regularitzar la venda dels manters. “Això no és produirà, perquè seria una omissió de perseguir delictes penats, seria prevaricació. No és aquesta la línia que hauria de seguir l’Ajuntament”, ha sentenciat. Amb tot, el secretari general de la CCC ha previst que l’entrada del PSC al govern municipal pot canviar en positiu la manera com Barcelona en Comú està abordant el fenomen dels manters. El representant dels botiguers ha lamentat que alguns manters no tenen cap alternativa a fer aquesta feina, però que la majoria ven irregularment articles falsificats a la via pública “perquè els interessa i amb l’excusa que no troben altra feina”. En aquesta sentit, Fraile ha denunciat que “si per no trobar feina, tots els ciutadans féssim actes delictius,  això seria la selva”. El representant de la CCC ha reclamat que s’insereixi els manters a través de polítiques socials i laborals, però evitant un possible “efecte crida”. “Estem parlant de molts milions d’euros a l’any. És un negoci lucratiu internacional”, ha sentenciat Fraile, que calcula que hi ha 2.500 manters operant a Catalunya. “El consumidor ha de veure que no fa cap favor a ningú. La majoria dels compradors recorre al top manta perquè és barat, però cal pensar quins tints porten els fulards, quins filtres les ulleres de sol, quins productes químics les colònies, o quins materials les sabatilles esportives, per no parlar de les llaunes de cervesa o dels ‘mojitos’ venuts pel carrer”, ha apuntat. Contra el tramvia per la Diagonal D’altra banda, Fraile ha criticat també la iniciativa de l’Ajuntament de Barcelona d’unir les dues xarxes de tramvia metropolitanes per l’avinguda Diagonal. El representant de la CCC considera que aquesta via “ha quedat fantàstica després de l’anterior reforma” i ha apuntat que hi ha solucions “més sostenibles i flexibles” per transportar els ciutadans, com els autobusos articulats. “El tramvia és un mitjà de transport del segle XIX. Si es vol lligar amb tramvia els dos extrems de la Diagonal hi ha alternatives com el carrer Urgell, juntament amb algun altre carrer transversal”, ha conclòs. Pel que fa a la intenció de l’Ajuntament de gravar els creueristes que no pernoctin a la ciutat, Fraile ha recordat que la Generalitat ja aplica una taxa sobre les nits que passen els visitants en allotjaments turístics. “Si un turista en un hotel paga una taxa, perquè no ho fa un turista que està en un hotel flotant? Una altra qüestió és si estaríem millor sense cap tipus de taxa”, s’ha qüestionat. En aquest sentit, ha defensat que es puguin gravar els creuers pels costos que generen a la ciutat en temes com les infraestructures o la neteja, per exemple. “Benvinguts siguin els creuers i felicitacions al Port de Barcelona i als operadors. Tot el que sigui incrementar la qualitat, no és cap problema”, ha puntualitzat.

Summary: Fraile critica que l'Ajuntament de Barcelona "podria fer més" per aturar el top manta


L'Ajuntament de Blanes (Selva) ha acordat no cedir espais municipals perquè siguin locals electorals en el referèndum de l'1 d'octubre. Després de vàries reunions entre govern i tècnics, el secretari municipal ha emès un informe contrari al respecte. En aquest document, el secretari atribueix a que la norma està suspesa al Tribunal Constitucional i per tant la cessió dels locals vulnera la llei. L'alcalde de Blanes, el socialista Miquel Lupiáñez, havia assegurat el 21 de juny que no posarien entrebancs al referèndum però que tampoc cometrien cap il·legalitat. El PSC forma govern a aquesta ciutat de la Selva, la tercera més gran de la demarcació de Girona en nombre d'habitants, amb el PDECAT i ERC. A L'Escala (Alt Empordà), on governa el PSC, no s'ha firma cap decret d'alcaldia però s'ha informat a la Generalitat que es podrà votar als llocs habituals. A Platja d'Aro (Baix Empordà), on governa Joan Giraut, que havia militat a Unió, prendran una decisió en un ple extraordinari el proper dimarts. Després de donar-hi voltes des que van rebre la carta de Carles Puigdemont i Oriol Junqueras, a Blanes han decidit no cedir equipaments municipals per fer el referèndum el proper 1 d'octubre. La decisió no ha estat fàcil i ha estat un informe del secretari municipal el que ha acabat decantant la balança per no col·laborar. En aquest informe, el secretari repassa tots els antecedents de les decisions tant del Parlament de Catalunya com el govern espanyol i el Tribunal Constitucional des d'aquest dimecres. El funcionari conclou que hi ha un advertiment als alcaldes de tots els municipis i per això conclou que "l'ajuntament no pot posar a disposició de la Generalitat cap local per a les votacions del referèndum ni prestar cap col·laboració amb aquesta finalitat".   Aquest dijous a la tarda, ja hi va haver una reunió entre l'equip de govern (integrat pel PSC, ERC i el PDeCAT) que va acabar sense acord pendents també de què pogués dir l'interventor municipal. Al final però, ha estat l'informe del secretari el que ha decantat la balança. tenir locals per votar a Blanes el proper 1 d'octubre ja que es podrien fer servir els que són de titularitat de la Generalitat tot i que no siguin els habituals.   La decisió de l'alcalde, Miquel Lupiáñez, pot tenir repercussions a nivell local. L'equip de govern està integrat pel partit de l'alcalde, el PSC, i dues forces sobiranistes: el PDECAT i ERC. Aquesta última, ha emès un comunicat on no garanteixen seguir al govern més enllà del referèndum. L'executiva local s'emplaça, a partir del dia 2 d'octubre, a prendre decisions sobre la continuïtat o no de la formació republicana al govern de Blanes. Amb tot, cal tenir present que els tres partits tenen 10 dels 21 regidors i que compten amb el suport extern d'altres formacions, sobretot el PP. Una situació d'equilibris que podria variar a partir d'ara tant si l'alcalde es manté en la negativa com si acaba cedint. A més, es dona el cas que Lupiáñez va fer unes declaracions el mes de juny on es mostrava partidari de no posar entrebancs al referèndum si no suposava cometre cap il·legalitat com a alcalde. En un escrit al seu compte de Facebook també va assegurar que, a títol personal, aniria a votar No tal i com va fer el 9-N.     Altres municipis pendents A les comarques gironines hi ha altres municipis que o no s'han posicionat o que cediran els espais com sempre sense firmar el decret d'alcaldia, almenys per ara. Aquest últim cas és el de l'Escala on, el PSC governa amb ICV i tenen majoria absoluta. Per ara, s'ha contestat al Govern que es podrà votar als llocs de sempre però no s'ha fet cap decret d'alcaldia perquè Víctor Puga és de vacances. Un altre municipi on s'han de prendre decisions és a Castell-Platja d'Aro. A aquest municipi hi governa CiU amb un alcalde, Joan Giraut, que havia militat a l'antiga Unió Democràtica. La decisió de si se cedeixen espais es prendrà en un ple previst pel proper dimarts. PPC i C's pressionen a Madrenas   A Girona l'alcaldessa Marta Madrenas ja ha firmat el decret que li demanava el president de la Generalitat. Tot i això, tant des del PPC com des de Ciutadans li han reclamat que canviï la seva postura. Des del PPC, la regidora Concepció Veray ha demanat a Madrenas que ractifiqui i "no posi Girona al marge de la democràcia". Des de Ciutadans han fet un pas més i han presentat un recurs contra el decret d'alcaldia perquè consideren que Madrenas "està fent un ús ideològic de la institució". La portaveu, Míriam Pujola, també ha demanat al PSC que abandoni l'equip de govern "per coherència".

Summary: Blanes no cedirà espais municipals per celebrar el referèndum de l'1 d'octubre


Reclamen que es destini l'immoble de titularitat municipal situat en el número 8-10 per acollir 160 pisos ACN Barcelona.-Associacions de veïns i entitats socials de Ciutat Vella han reclamat a l'Ajuntament de Barcelona que destini l'edifici de titularitat municipal situat en el número 8-10 de Via Laietana a construir habitatge de lloguer públic. Diferents entitats han subscrit un manifest on es denuncia la "sagnia irreversible i sense precedents que està expulsant el veïnat i els comerciants" de Ciutat Vella i reclamen al consistori que no romangui "impassible davant d'aquest 'barricidi'". Al seu parer, l'estratègia passa per dotar el districte d'un parc públic d'habitatge de lloguer i de petit comerç de protecció oficial. En aquest cas concret, apunten que l'immoble té una superfície útil de més de 18.000 metres quadrats i podria acollir més de 160 habitatges i un nombre considerable de botigues. Entre d'altres entitats veïnals i socials, signen la petició la Federació d'Associacions de Veïns de Barcelona, la PAH, l'Observatori DESC, la CGT i el Sindicat de Llogaters.  El document constata que l'adquisició de sòl s'encarirà cada cop més, i per això insta el consistori a mobilitzar urgentment tots aquells terrenys disponibles que ja són de titularitat pública per tal de destinar-los a usos residencials i comercials.

Summary: Entitats veïnals i socials demanen a l'Ajuntament de Barcelona que construeixi habitatge de lloguer públic a Via Laietana


La Cúpula de les Arts, el nou equipament cultural de Girona, està polint tots els detalls per poder tenir-ho tot a punt per aquest dissabte 20 d'octubre, quan s'inauguri amb un concert de Chenoa. La carpa de circ que està situada al mig de la carretera de Barcelona ja ha acabat la construcció de la seva estructura i tan sols falta acabar d'instal·lar alguns dels mòduls prefabricats que serviran de lavabos i de camerinos per als artistes. De tota manera, el nou equipament ja ha despertat les queixes d'alguns veïns de la zona per possibles molèsties de soroll i problemes de mobilitat. L'impulsor de la cúpula, Genís Matabosch, ha lamentat que aquests no s'hagin posat en contacte amb l'organització per explicar-los els motius de les seves preocupacions.

Summary: La Cúpula de les Arts ultima els detalls per obrir les seves portes aquest dissabte amb Chenoa


El Port de Barcelona ha presentat el seu Pla de Millora de la Qualitat de l’Aire, una iniciativa pionera que té com a objectiu reduir les emissions contaminants de l’activitat portuària. Entre les mesures principals, la infraestructura busca promocionar el gas natural liquat com a combustible alternatiu per a vaixells i per a camions de transport de mercaderies, renovar la flota interna del Port amb vehicles elèctrics fins al 2020 i impulsar una política de bonificacions per als vaixells més nets. En aquest sentit, el Port sol·licitarà al Ministeri de Foment la modificació de la Llei de Ports per poder implantar bonificacions ambientals de fins a un 40% de la taxa al vaixell, en la línia dels ports del nord d’Europa. Segons les modelitzacions realitzades per Barcelona Regional, l’activitat portuària és responsable del 7,6% de la concentració mitjana anual de d'òxid de nitrogen a la ciutat de Barcelona i de l’1,5% de les partícules en suspensió.  L’acció de promocionar el gas natural liquat (GNL) com a combustible alternatiu té com a principal objectiu reduir els nivells de diòxid de nitrogen. Per a subministrar el GNL és necessari fer una reforma de les infraestructures per a construir un braç de càrrega criogènic i flexible i adaptar una gavarra. Segons el Port, ambdues iniciatives estan en marxa i disposen de finançament europeu, ja que son part del projecte CORE LNGas hive promogut per la Unió Europea.  “A banda de les infraestructures de subministrament també estem fent projectes pilot, a fi i efecte de trencar barreres i poder demostrar que l’ús de GNL és factible”, ha subratllat el cap de  Medi Ambient del Port de Barcelona, Jordi Vila. Entre aquest projectes destaquen la incorporació d’un motor auxiliar de gas a un ferri de Balearia que connecta les Illes Balears i Catalunya, a més de la construcció d’un generador de gas al moll per substituir els motors de auxiliars de vaixells de carregament per proveir-los  d’energia elèctrica des de terra.  L’estudi realitzat pel Port de Barcelona amb el fi de conèixer “exhaustivament” la situació mediambiental portuària ha revelat que els vaixells que més contaminen són els portacontenidors (1,7%), el vaixells de càrrega (2%), el ferris (1,4%) i els creuers (1,2%) del 7,6% total d’òxid de nitrogen. En el cas de les partícules de suspensió del port ascendeixen a un total del 1,5%, del qual els portacontenidors i els vaixells de càrrega són, de nou, els que més contaminen.  Per a incidir en la participació dels vaixells, des del Port de Barcelona s’ha plantejat una política de bonificacions ambientals sobre la taxa portuària. “S’ha de canviar la legislació, en termes d’incorporació d’un article en el qual en funció dels paràmetres i de les singularitats de cada port es pugui establir una política de bonificacions que permeti, fins i tot, assolir el 40%” explica el director general del Port de Barcelona, José Alberto Carbonell. L'actual llei espanyola només permet bonificar com a màxim un 5%.

Summary: El Port de Barcelona busca reduir la contaminació bonificant els vaixells nets i usant gas natural liquat com a combustible alternatiu


L'empresa adjudicatària Aigües del Segarra Garrigues (ASG) paga entre 200 i 300 euros/hectàrea per l'arrendament de finques situades en zones d'especial protecció per a les aus (ZEPA) del canal Segarra-Garrigues, segons es desprèn de la resposta de la consellera d'Agricultura, Meritxell Serret, al grup parlamentari de Ciutadans (C's) i a la qual ha tingut accés l'ACN. Segons Serret, el preu amb què es lloguen les finques "el fixa el mercat segons l'oferta i demanda" ja que "és un acord entre l'administració i el propietari", tot i que des d'Unió de Pagesos denuncien que els preus pagats per les terres amb finalitats ambientals "estan per damunt dels preus habituals d'arrendament per a ús agrari de la zona", fet que "distorsiona el mercat". L'Acord de declaració d'impacte ambiental (DIA) i concentració parcel·laria del regadiu i l'Acord de GOV/184/2010, d'11 d'octubre, ja preveu aquesta mesura, en concret l'adquisició o l'arrendament d'un total de 3.400 hectàrees, com a formula compensatòria de conservació i millora dels hàbitats esteparis. Actualment, la superfície que gestiona ASG, entre comprada i arrendada, suma 1.991,82 hectàrees.  Els preus que està pagant actualment l'empresa adjudicatària de les obres del canal, ASG, per l'arrendament de finques en zones ZEPA del Segarra Garrigues oscil·len entre els 200 i 300 euros/hectàrea, en funció de la zona. En el cas de la ZEPA Segrià Utxesa, està abonant 200 euros/ha; a Mas de Melons Alfés, entre 200 i 300 euros/ha; a les ZEPA de Belianes-Preixana, els Plans de Sió, Bellmunt-Almenara, Valls de Sió-Llobregós i Granyena, el preu és de 275 euros/ha, mentre a la ZEPA d'Anglesola-Vilagrassa, arriba fins als 300. Així ho ha donat a conèixer Meritxell Serret en resposta al grup parlamentari de C's, que havia formulat la pregunta arran de l'anunci d'Unió de Pagesos d'estudiar la interposició d'una denúncia davant la Unió Europea en considerar que ASG paga per sobre del preu de mercat l'arrendament de les finques situades en ZEPA al canal Segarra-Garrigues. Segons la resposta per escrit de la consellera, el nombre total de contractes signats per ASG per a la campanya 2016-2017 és de 243. En concret, 34 són acords de compra (97,8 hectàrees d'una zona d'exclusió de regadiu a Alfés) i la resta, 209, són contractes d'arrendament. En total, la superfície gestionada en l'actual campanya per aquesta societat per tal de preservar-ne la biodiversitat és de 1.991,82 hectàrees.  En concret, les finques gestionades per ASG al Segarra-Garrigues es troben repartides entre les ZEPA d'Anglesola-Vilagrassa (64,75 ha), Mas de Melons-Alfés (307,87 ha), Segrià-Utxesa (281,48 ha), Belianes-Preixana (512,27 ha), els Plans de Sió (491,14 ha), Bellmunt-Almenara (228,92 ha), Valls de Sió-Llobregós (74,70 ha) i Granyena (30,77 ha), segons la resposta de Serret a Ciutadans. Tot i això, l'acord de Govern preveu l'adquisició i arrendament de finques d'una superfície de 3.400 hectàrees en les ZEPAs del Segarra-Garrigues.  Serret també exposa que els criteris que se segueixen a l'hora d'escollir i prioritzar les finques a arrendar són en base a un estudi del Centre Tecnològic i Forestal de Catalunya, "que identifica les finques amb un major valor actual o potencial per a la conservació d'espècies d'aus estepàries i de flora endèmica, rara o amenaçada per tal d'orientar la compra o arrendament dirigida a la gestió i conservació d'hàbitats estèpics al regadiu del Segarra-Garrigues". Els criteris d'aquest estudi van ser aprovats per la Comissió de Seguiment dels Hàbitats Esteparis (CSHE) de la qual són membres representants de la comunitat científica, els promotors i els departaments competents en matèria ambiental. "Aquest estudi ha estat, doncs, l'eina principal amb la qual s'ha prioritzat la tria de les finques en funció del seu Interès per a la conservació a partir dels coneixements existents i de treball de camp específic", explica la consellera d'Agricultura. A banda, "s'incorporen altres criteris, com ara la possibilitat de signar contractes llargs o, fins i tot, l'històric de la finca". La gestió d'aquestes finques amb finalitat de millora dels hàbitats esteparis s'inclou en un projecte de mesures correctores-compensatòries d'impacte ambiental del Segarra-Garrigues que es redacta anualment, així mateix, es fa un seguiment i efectivitat d'aquesta mesura. Les actuacions del projecte són validades pels membres de la CSHE. El projecte és aprovat pel Departament d'Agricultura i executat per l'empresa adjudicatària de les obres ASG sota la supervisió d'Infraestructures.cat. El resultat de la gestió i seguiment és presentat i validat en la CSHE i la Comissió Mixta de Concertació i Control constituïdes per al seguiment ambiental del projecte Segarra Garrigues, segons assegura la consellera d'Agricultura en el seu escrit al qual ha tingut accés l'ACN.

Summary: ASG paga entre 200 i 300 euros/hectàrea per arrendar finques al Segarra-Garrigues per tal que no es conreïn


El cap de l'executiu piula una adreça diferent després que el TSJC ordenés  deixar fora de línia la pàgina per buscar els col·legis electorals de l'1-O ACN Barcelona.-El president de la Generalitat, Carles Puigdemont, ha anunciat aquest dissabte al matí amb una piulada a Twitter una nova pàgina web on consultar els col·legis i les meses de l'1-O. "No es poden posar portes al camp: en aquesta web trobaràs el lloc on et correspon votar l'1 d'octubre", ha escrit des del seu compte l'endemà que el TSJC ordenés deixar fora de línia la que estava activa des de dijous. El nou enllaç que ha difós Puigdemont és https://gateway.ipfs.io/ipns/QmZxWEBJBVkGDGaKdYPQUXX4KC5TCWbvuR4iYZrTML8XCR/ mentre que la que va arrencar dijous era onvotar.garantiespelreferendum.com  El Tribunal Superior de Justícia de Catalunya va ordenar aquest divendres deixar fora de línia la web inicial en una decisió adoptada d'ofici per la magistrada del TSJC en coordinació amb la Fiscalia Superior de Catalunya.

Summary: Puigdemont anuncia un nou enllaç per consultar els locals de votació


Un edifici de Reus que estava en obres s'ha esfondrat aquest divendres a la tarda. Segons els Bombers de la Generalitat, l'esfondrament s'ha produït cap a dos quarts de sis de la tarda en un edifici de construcció antiga format per un local comercial als baixos i quatre plantes superiors i situat al carrer de Monterols, número 30. Concretament, han caigut tres forjats de l'immoble i l'esfondrament ha afectat totes les plantes. La façana de l'edifici ha quedat aparentment estable i després d'una primera inspecció dels edificis del costat amb els Bombers i el  tècnic municipal no s'han detectat danys estructurals. En el moment de l'esfondrament no hi havia cap operari a l'interior de l'edifici i, per tant, no hi ha hagut ferits. Fins al lloc dels fets s'hi ha desplaçat set dotacions dels Bombers de la Generalitat.

Summary: S'esfondra l'interior d'un edifici en obres a Reus sense causar ferits


La prima de risc es mantenia aquest dijous al mati per sobre del 130 punts amb una pèrdua de valor del bo a 10 anys que cotitzava per sobre de l'1,8%, cosa que el situa en el percentatge més alt des del mes de març d'aquest any. La prima de risc, el diferencial entre el cost del bo a 10 anys del Tresor espanyol i el bo a 10 anys d'Alemanya, se situava a primeres hores de la sessió en un valor no vist des del mes de maig d'aquest any. El conflicte entre Catalunya i Espanya està marcant el comportament d'aquesta prima de risc. El passat divendres, en vigílies de la celebració del referèndum de l'1-O, el risc país se situava en 112 punts, i amb els increments que està registrant aquest dijous ja s'encadenen 4 dies de pujades. La prima de risc es calcula observant el comportament de les compravendes dels bons i obligacions en el mercat secundari. Aquest dijous, el Tresor espanyol té previst fer un a emissió de bons i obligacions per intentar col·locar 5.250 milions d'euros i s'haurà de veure si aquesta tendència a l'alça que està impactant en el mercat secundari per les incerteses del conflicte català es trasllada també al mercat primari de la deute sobirana.

Summary: La prima de risc es manté a primera hora d'aquest dijous per sobre dels 130 punts


Els propietaris d'habitatges buits de la ciutat de Barcelona als que després de comprovar que el seu actiu acumula més de dos anys desocupat sense causa justificada se'ls obri un expedient sancionador hauran de pagar una nova taxa municipal de 633 euros destinada a cobrir el cost de detecció i inspecció que ha determinat que el pis és buit, segons ha explicat Gerardo Pisarello, primer tinent d'alcalde. Pisarello ha defensat que la mesura no té una voluntat recaptatòria sinó que s'aplicarà per dissuadir als propietaris del pisos buits que als incorporin al mercat de lloguer per donar resposta a la situació d'emergència social que viu la capital catalana per manca d'habitatge social.

Summary: L'Ajuntament de Barcelona imposa una taxa nova de 633 euros als propietaris de pisos buits


Agents de la policia de la Generalitat-Mossos d’Esquadra, de la Guàrdia Civil i de la policia espanyola han desarticulat una organització criminal dedicada al robatori d’entitats bancàries, amb dos assalts a Tortosa (Baix Ebre) i Montblanc (Conca de Baberà) i altres set municipis de l’Estat espanyol. Segons que han exposat portaveus dels tres cossos policials en roda de premsa , la investigació es va iniciar precisament després de l’atracament d’una entitat bancària a Tortosa, d’on varen ser sostrets 60.000 euros. D’aquestes primeres investigacions es va poder intuir que els autors podrien estar implicats en altres robatoris comesos en diferents punts de l'Estat espanyol.  Els quatre integrants d’aquesta organització, de nacionalitat espanyola, varen ser detinguts el passat octubre quan es disposaven a cometre un atracament en una entitat bancària a Tobarra (Albacete).  Els detinguts, amb diversos antecedents (entre ells l’homicidi del director d’una entitat bancària a València)  van passar a disposició dels jutjats de Valls i Tortosa, els quals han decretat el seu ingrés a presó.  Se’ls hi atribueixen 9 atracaments, amb 160.000 euros sostrets.  Els investigadors van comprovar que els autors sempre empraven el mateix modus operandi que consistia en seleccionar entitats bancàries de localitats petites  a les quals es pogués tenir accés per carreteres secundàries. Un cop havien fixat l'objectiu, recollien tota la informació de l'entitat per cometre el robatori com els horaris, empleats, possibles dates per realitzar el fet, etc. Un cop analitzada la informació materialitzaven l’assalt. Sempre utilitzaven armes de foc real i ocultaven el rostre per dificultar la seva identificació. Un cop es va constatar que tenien previst el proper atracament a una sucursal bancària de Tobarra (Albacete) es va establir un dispositiu per detenir els integrants del grup. El dia 27 d'octubre dos d'ells van ser detinguts per la Unidad Especial de Intervención de la Guardia Civil (UEI) a la localitat de Pozo de Cañada (Albacete) mentre es desplaçaven per cometre’l. Molt a prop del lloc on es van fer les detencions es van localitzar dues armes de foc reals amagades en la soca d'un arbre. Simultàniament, es van detenir els altres dos membres al seu domicili a Saragossa. El mateix dia de la detenció també es van realitzar tres entrades i escorcolls als domicilis dels detinguts on es van intervenir dos vehicles, roba i accessoris utilitzats en els atracaments.  Als integrants del grup se'ls atribueixen nou atracaments comesos entre febrer del 2015 i octubre del 2016 a entitats bancàries de les localitats de Pobla de Tornesa i Sant Mateo (Castelló), Tortosa i Montblanc (Tarragona), Nágera (La Rioja), Miajadas (Càceres), Motilla del Palancar (Cuenca), Mieres (Astúrias) i Tobarra (Albacete).

Summary: Desarticulada una banda dedicada al robatori d’entitats bancàries, amb assalts a Tortosa i Montblanc


Els Mossos d'Esquadra han denunciat nou conductors que circulaven amb furgonetes o camions petits sobrecarregats durant un control de transports lleugers a Llagostera (Gironès). Els agents, que van muntar el control aquest dimecres al peu de la C-65, van acabar denunciant quasi la meitat dels vint conductors que van aturar. A més, en algun cas, els infractors van sortir del lloc amb més d'una denúncia. Perquè els agents també van detectar transportistes que duien càrrega sense autorització, portaven els pneumàtics desgastats, conduïen amb el permís retirat o tenien la ITV caducada. L'infractor que es va endur la palma, però, va ser un home que, a més de portar excés de pes, no tenia l'autorització pertinent i va donar positiu al drogotest.  El control de trànsit a la C-65 s'emmarca dins una campanya que porten a terme els Mossos d'Esquadra per detectar irregularitats en vehicles lleugers que transporten mercaderies (bàsicament, furgonetes i camions petits). Entre d'altres, es vol lluitar contra la competència deslleial, la sobrecàrrega o la picaresca de fer transports sense tenir vigent l'autorització que correspon. El control de Llagostera es va fer aquest dimecres al quilòmetre 14 de la C-65. Durant l'estona que va durar, els Mossos van aturar vint vehicles de transport lleuger i van acabar denunciant gairebé la meitat dels conductors.  En concret, van detectar nou transportistes que circulaven amb un excés evident de càrrega. A més, també van denunciar-ne dos per circular sense autorització i un altre per infringir la normativa ADR (que regula el transport de mercaderies perilloses). D'entre tots els transportistes que van aturar, n'hi va haver un que acumulava un rosari d'irregularitats. A més de circular amb excés de pes, el conductor no tenia cap mena d'autorització per fer de transportista i, a més, va donar positiu al drogotest. Per aquest motiu, els agents també el van denunciar per via administrativa.  Més deficiències Durant el control, els Mossos també van detectar altres deficiències. En concret, furgonetes o camions petits que circulaven amb els pneumàtics desgastats, transportistes que tenien el permís caducat o que portaven la ITV caducada.  El control de Llagostera no serà l'únic que els Mossos d'Esquadra  de Trànsit portaran a terme centrat en controlar els transports lleugers. En els propers dies, n'aniran fent més arreu de la xarxa viària.

Summary: Denuncien nou transportistes que circulaven amb furgonetes o camions petits sobrecarregats en un control a Llagostera


Ábalos demana a Arrimadas que prengui la iniciativa i exerceixi el seu “lideratge” ACN Madrid.-El secretari d’Organització del PSOE, José Luis Ábalos, ha advertit aquest dimecres que el 155 “és un mecanisme excepcional” però “no s’esgota en una sola vegada” i “no hi ha una sola bala”, de manera que “cada vegada que es produeixi una situació d’aquest tipus, lògicament es pot aplicar”. Segons Ábalos, el 155 “ja s’ha experimentat” i ara “ningú té interès” de nou “ni que s’apliqui ni que allargui la seva existència”, sinó que hi hagi “normalitat” a Catalunya. “Un ha de pretendre la normalitat i no esperar a veure quines derivades s’obtenen a partir de la il·legalitat”, ha dit abans d’insistir que aquest mecanisme ja ha estat “assajat”. Ábalos ha fet aquestes manifestacions en una roda de premsa a la seu del PSOE on ha evitat fer autocrítica per la posició de la seva formació a Catalunya. “Nosaltres no hem provat d’enganyar ningú, ni de generar cap falsa expectativa”, i les explicacions s’han de donar “en funció de les expectatives que es creen”.  El secretari d’Organització del PSOE també ha retret a la candidata de Ciutadans, Inés Arrimadas, que no estigui exercint el seu “lideratge” al bloc constitucionalista com a força més votada. Segons Ábalos, “en la mesura que Ciutadans ha estat la força més votada, li correspon la responsabilitat que altres forces no tenen”. “Proclamar-se victoriós comporta alguna responsabilitat, tenir iniciativa política”, ha dit.

Summary: El PSOE adverteix que el 155 “no s’esgota en una sola vegada”: “No hi ha una sola bala”


El Centre Nacional d'Intel·ligència (CNI) està investigant una sèrie d'atacs als telèfons mòbils d'alts càrrecs del govern espanyol i l'administració estatal, segons informa aquest diumenge el diari 'El Confidencial', que diu que entre els telèfons 'hackejats' hi hauria el del ministre de Justícia, Juan Carlos Campo. D'acord amb aquestes informacions, durant el mes d'agost diversos alts càrrecs van rebre missatges de telèfon sospitosos que podrien haver estat atacs, i el del ministre va quedar compromès.

Summary: El CNI està investigant el 'hackeig' del mòbil del ministre de Justícia


Els senadors del PDeCAT i ERC han negat "legitimitat" al Senat i han avisat que "no reconeixeran" l'autoritat que governi el president espanyol, Mariano Rajoy, amb l'aplicació de l'article 155. Durant la sessió de la Comissió d'Afers Institucionals del Parlament, aquest dimarts a la tarda, la senadora d'ERC Mirella Cortés ha subratllat que les forces constitucionalistes volen "vèncer" al Senat el que no poden guanyar a les urnes a Catalunya. Al seu torn, el senador del PDeCAT Josep Lluís Cleries ha asseverat que els catalans se sentiran "estafats" quan Rajoy nomeni un Govern "a dit". "Jo a aquest Govern no el reconeixeré mai, mai. Tot fa tuf a franquisme", ha afegit. Per la seva banda, la senadora d'Units Podem per CSQP, Sara Vilà, ha advertit que la interpretació del govern espanyol a l'article 155 és "inconstitucional" i ha lamentat que Rajoy l'hagi "tunejat completament". Per Cortés, l'aplicació del 155 "vulnera" els drets dels senadors ja que és un "atropellament" a les institucions catalanes, a més d'un cop d'estat amb la finalitat "d'aniquilar l'autogovern". "No tot el que és legal és legítim", ha reiterat la senadora d'ERC, que ha culpat el PSOE i Cs de fer "seguidisme" del PP i, així, permetre l'aplicació de l'article 155. Al seu torn, el també senador d'ERC Bernat Picornell ha posat damunt la taula la "incertesa política" que generarà el 155. Així, el dirigent republicà s'ha preguntat "quines garanties" hi ha que als ciutadans no se'ls vulnerin els drets fonamentals, si abans de l'aplicació d'aquest article ja es van "violar". Així, segons Picornell, el govern espanyol "farà i desfarà sense pietat" sobre les institucions catalanes i els "pilars" de la societat. Pel senador d'ERC, el 155 és un "cop d'estat encobert" perquè cap mesura de l'article no consta dins la pròpia Constitució. "Tuf a franquisme" D'altra banda, Cleries ha carregat durament contra el 155, contra el Senat i el sistema que permet al PP tenir majoria absoluta, i contra el govern espanyol per impulsar les mesures que es votaran a la cambra alta. En aquest sentit, ha criticat que es vulgui assumir les competències i la gestió de la Generalitat des del govern espanyol. “Nomenaran un govern digital, a dit, i això és antidemocràtic. I nosaltres, com a catalans, ens sentirem estafats”, ha dit, tot afegint que ell “aquest govern no el reconeixerà mai, mai” per ser un “govern imposat”.  Per a Cleries, “tot el que s’està fent té tuf a franquisme”.     El senador del PDeCAT, a més, ha denunciat que la forma en que s’ha decidit aplicar l’article 155 demostra que “qui aplica la Constitució és qui no la va votar i no la coneix”. “Si es llegeix l’article 155, es veu que el que s’aplica no té res a veure amb aquest article, i que és inconstitucional tot el que fan amb ell”, ha sentenciat.   Junt a Cleries ha intervingut també l’altra senadora del PDeCAT designada pel Parlament i a proposta de JxSí, Elisabeth Abad, que ha criticat que totes les mesures engegades pel govern espanyol “van dirigides a tallar de rel l’autogovern reconegut a l’art 2 de la Constitució”. “Es carreguen l’estat de les autonomies i totes les seves competències”, ha dit, tot considerant la instrucció “un cop d’estat a la Constitució i l’Estatut”. Abad, a més, ha considerat “especialment greu” les mesures de control sobre el Parlament. “La cambra queda reduïda a una feina merament representativa. L’art 155 és una amenaça que contravé tota la legitimitat i va en contra de l’elecció dels ciutadans a les urnes. És l’amenaça d’un cop d’estat vestit de legalitat”, ha conclòs.  "Un meló perillosíssim" Finalment, la senadora de CSQP ha assegurat que Units Podem no donarà suport a l'aplicació de l'article 155 al ple d'aquest divendres a la cambra alta. El seu és un "rebuig frontal" a aplicar-lo perquè suposa "pèrdua d'autogovern" i perquè considera que la interpretació que en fa el govern espanyol és "inconstitucional". En oposar-se també a una declaració unilateral d'independència –"només pot fer que empitjorar la repressió"-, Vilà ho ha justificat advertint que no delimitar en el temps l'aplicació de les mesures concretes és obrir "un meló perillosíssim". "Mariano Rajoy ha pres el 155 pel que no és, l'ha 'tunejat' completament; [..] la interpretació de la indefinició no pot suposar un xec en blanc", ha advertit Vilà en comparèixer aquest dimarts a la tarda a la CAI al Parlament. Vilà, que considera que qui pagarà les conseqüències "d'escapçar l'autogovern" són les classes populars, ha afegit també que l'aplicació del 155 no és "un atac" a l'independentisme sinó que suposa un "càstig col·lectiu" per a tota la ciutadania. En aquest context també ha llençat un toc d'alerta al Govern en assegurar que sobre Catalunya "plana un sentiment de tristesa". "Cada cop més lluny de la revolució dels somriures", ha retret als independentistes. Per tot plegat, l'exdiputada d'ICV-EUiA ha reclamat als dos governs que "parin màquines" i ha apel·lat al diàleg per a un referèndum pactat.

Summary: Els senadors de PDeCAT i ERC neguen "legitimitat" al Senat i avisen que "no reconeixeran" l'autoritat que nomeni Rajoy


Dos adults i tres menors han quedat ferits en l'incendi d'un habitatge a Pineda de Mar (Maresme), segons han informat els Bombers de la Generalitat. L'avís del foc s'ha rebut a les 08.00 hores del matí d'aquest diumenge al número 298 del carrer Garbí, a peu de l'N-II. Sis dotacions dels Bombers s'han desplaçat al lloc per apagar les flames, que calcinaven la cuina i el menjador d'un pis situat a la segona planta de l'immoble. Els afectats són dos adults, una dona de 66 anys amb cremades greus i un home menys greu per fum, i tres menors, intoxicats també per fum i de caràcter greu donada la seva curta edat. Tots cinc han estat evacuats a l'Hospital de la Vall d'Hebron pel Sistema d'Emergències Mèdiques (SEM), que ha destinat dos helicòpters, 3 ambulàncies i 1 vehicle de comandament. L'incendi s'ha pogut controlar en mitja hora i ja està totalment apagat. (En l'actualització s'ha puntualitzat que els tres menors es consideren ferits greus per fum donada la seva curta edat).

Summary: ACTUALIZACIÓ:Dos adults i tres menors, ferits en l'incendi d'un habitatge a Pineda de Mar


El Consorci d'Aigües de Tarragona (CAT) ha reprès les licitacions que es trobaven suspeses per la crisi de la covid i n'ha iniciat de noves com permet el decret del 6 de maig, per reprendre procediments de contractació per la via telemàtica. L'aturada de l'activitat per l'emergència sanitària va aturar l'adjudicació d'obres i serveis per un import total de 18.725.604 euros. Són les actuacions de subvenció directa de l'Agència Catalana de l'Aigua (ACA) aprovada pel Govern. D'altra banda, aquesta setmana s'avançaran els pagaments de factures als proveïdors del CAT per dotar-los de més liquiditat amb un import d'aproximadament 1,85 milions d'euros. Les obres en licitació són part del projecte de millora de la seguretat i de la garantia del subministrament i de la qualitat de l'aigua. Aquesta darrera actuació, a licitar en forma de concurs de projecte i obra, preveu un tractament de desinfecció mitjançant llum ultraviolada amb un import de 4.058.038 euros. El CAT iniciarà aquest mes de maig el procés de licitació de diversos contractes de serveis, alguns d'ells plurianuals, amb un import total de licitació de més de 13 milions d'euros.  El Consorci vetllarà perquè la reactivació de l'activitat es faci sempre sota unes estrictes normes de seguretat i de prevenció de riscos. S'ha elaborat un document on es recullen les mesures preventives i organitzatives davant la covid-19 que són d'obligat compliment pel personal del CAT i les empreses contractistes i subcontractistes, amb la voluntat de continuar prestant un servei essencial com és el del subministrament d'aigua potable.

Summary: El CAT reactiva les obres i licitacions suspeses pel coronavirus amb un import de prop de 19 MEUR


Critica la “retòrica inflamada” de Torra i l’emplaça a decidir si vol superar el conflicte o no ACN Madrid.-La portaveu del govern espanyol, Isabel Celaá, ha assegurat aquest divendres que el seu executiu intentarà aprovar els pressupostos malgrat els dubtes sobre la seva capacitat d’obtenir els suports necessaris Segons Celaá, el seu executiu treballarà “fins l’ultimíssim moment” amb “tots els grups parlamentaris”, i “també amb ERC i el PDeCAT” per tirar endavant els comptes, “i ells hauran de ser els que determinin si aquest país ha de tenir uns pressupostos que salvin i millorin el seu futur, o si pel contrari no”. Celaá, que ha afirmat que l’objectiu del president del govern espanyol és esgotar la legislatura al 2020, ha criticat també la “retòrica inflamada i mutilada de tot punt de realisme” que ha atribuït al president de la Generalitat Quim Torra, i l’ha emplaçat a dirimir si volen “parlar d’autogovern i sortir del conflicte, o no”. A la roda de premsa posterior al Consell de Ministres, Celaá ha demanat a les forces independentistes “més racionalitat i menys gesticulació” i també a les forces de l’oposició al Congrés dels Diputats que entenguin que aquesta és una qüestió d’estat i que “haurien d’estar amb el govern per donar una resposta unitària al conflicte català” en la línia escollida pel govern de Sánchez de “diàleg i llei”.  En aquest marc, i en relació als pressupostos, ha insistit que el seu govern té “l’obligació” de tenir “tota la paciència” amb l’independentisme i “exercir-la”, perquè “el que ens juguem és molt” i “si en una societat com la catalana hi ha un governant, l’obligació de la política és provar d’aturar aquesta fractura”.

Summary: El govern espanyol treballarà “fins l’ultimíssim moment” per aprovar els pressupostos amb ERC i PDeCAT


Els Mossos d'Esquadra i la policia espanyola duen a terme aquest dimecres al matí una operació contra el crim organitzat en punts de Barcelona i el seu àmbit metropolità. Concretament, els agents fan escorcolls a la capital catalana, a l'Hospitalet de Llobregat, a Mataró, a Gavà i Cornellà de Llobregat i també a Madrid. L'operatiu, que està dirigit contra la màfia georgiana, ha començat entre les quatre i les cinc de la matinada.

Summary: Operació policial contra la màfia georgiana a Barcelona i altres punts de l'àmbit metropolità


L'Audiència de Lleida ha acollit aquest dimecres el judici als dos germans, propietaris de 'Fabricats Roi' de Golmés (Pla d'Urgell), acusats d'estafar 60.000 euros a un treballador seu. Segons el treballador, els acusats, amb qui mantenia una relació de plena confiança ja que feia 17 anys que treballava per a ells com a responsable de producció, li van oferir fer una inversió de capital a canvi d'entrar com a soci a l'empresa. Els acusats, en canvi, han dit que va ser el treballador qui els va oferir invertir els seus estalvis perquè l'empresa tingués liquiditat, ja que amb la crisi els bancs havien "tancat l'aixeta", i poder així pagar als treballadors ja que els devien dos mesos de sou. "Li vam dir que no sabíem quan li podríem tornar els diners i ens va dir que tranquils, que preferia invertir-los a l'empresa que tenir-los al banc", han declarat els acusats. Els dos germans han negat haver-li promès mai que entraria com a soci i han afegit que els 60.000 euros que va aportar van ser en concepte de crèdit, no per fer una ampliació de capital. "La nostra intenció sempre ha estat tornar-li i la segueix sent ", han dit. L'empresa va presentar un concurs de creditors l'any 2015. El treballador ha declarat que confiava plenament en ells i que per això va invertir els seus estalvis sense consultar cap gestor. Cada tres mesos, aproximadament, els preguntava com estaven els tràmits per fer oficial la seva entrada com a soci però li deien que estigués tranquil, que les gestions necessitaven un temps. "Vaig començar a sospitar quan em seguien donant llargues i vaig veure que les compres es feien a nom de Fabricats Roi però les factures es cobraven a nom d'altres empreses", propietat o amb participació també dels germans acusats. Al cap de molts mesos, finalment, "em van dir que els papers no es farien i quan els vaig demanar que em tornessin els diners, em van dir que no hi havia diners". La dona del treballador, que també ha declarat al judici, ha insistit que els germans mai els van dir que els 60.000 euros fossin en concepte de crèdit; "sempre ens havien dit que els aportàvem per fer una ampliació de capital i entrar a l'empresa", ha explicat. La fiscalia de Lleida demana quatre anys de presó per als dos germans, acusats d'un delicte estafa, així com una multa de 3.600 euros i que indemnitzin el treballador amb 60.000 euros. Segons l'escrit del ministeri públic, els dos acusats, de 52 i 54 anys i nacionalitat espanyola, van proposar al seu treballador, aprofitant-se de la confiança que li tenien, que invertís tots els seus estalvis per fer front als problemes econòmics  que llavors tenia la mercantil i que, a canvi, entraria com a soci i per tant podria participar en les decisions de l'empresa i rebre part dels beneficis, tal com assegura el denunciant. El treballador i la seva dona van invertir el març de 2012 els 60.000 euros que tenien estalviats però mai es va arribar a formalitzar l'ampliació de capital i el treballador ni va passar a ser soci ni va recuperar els diners ja que l'empresa va presentar concurs de creditors.

Summary: Els propietaris de Fabricats Roi de Golmés acusats d'estafar un treballador neguen que li prometessin fer-lo soci


Els artistes mostraran el seus treballs i interactuaran amb el públic assistent ACN Barcelona.-La Central del Circ acollirà el 23 i 24 de març una mostra del circ de la mà de tres companyies: Amer i Àfrica, Chiara Marchese i Random (Joel Martí i Pablo Molina). La mostra rep el nom d'EP (Extended Perfomance), format que celebra ja la seva vuitena edició i on els artistes mostraran el seus treballs en procés de creació i interactuaran amb el públic assistent, que es converteix en protagonista. En un comunicat han indicat que és "una experiència on les companyies actuen en un espai de petit format, a tocar del públic, creant un ambient on el públic hi té un paper protagonista i pot conèixer I interactuar amb les companyies". La Central del Circ és un espai de creació, investigació, entrenament, assaig i formació continuada destinat als i les professionals de les arts del circ. Després de cinc anys d'entrenaments i la creació de tres peces curtes de circ, Amer i Àfrica presenten 'Envà', el resultat de la seva nova aventura, la creació d'un espectacle d'entre 40 i 50 minuts de carrer. Al muntatge es reflecteix tot allò après en les darrers experiències de la companyia formada per Àfrica Llorens i Amer Kabbani. 'Envà' és un muntatge on els protagonistes i 250 kg de palla divaguen sobre les peculiaritats de les relacions humanes a través del moviment, els equilibris, l'humor i la composició de l'espai.  Chiara Marchese presentarà 'Mavara', un espectacle que agafa, del dialecte sicilià, la paraula 'vident'. La mostra s'inspira en algunes de les figures ancestrals femenines de la regió de Sicília i es basa en contes de Giuseppe Pitré, en el llibre Sud e màgia d’Ernesto de Martino i també en Bogeira i disciplina, l’espectacle de la histèria de Roberto Giambrone. Marchese presenta una peça autobiogràfica que es converteix en coreografia, en un espai circular on la dansa, la manipulació de les marionetes i el circ s'uneixen per donar vida a l’espectacle, sensible i poètic. Random, companyia formada per Joel Martí i Pablo Molina, és el tercer espectacle que forma l'EP. La companyia neix el gener de 2017 i ara presenten el seu primer muntatge, on porten diferents situacions ordinàries a l'extrem. Els dos artistes es diverteixen vivint situacions absurdes i estrambòtiques de la forma més natural.

Summary: La Central del Circ presenta el treball en procés de tres companyies en dues funcions el 23 i 24 de març


L'ANC de Berga ha organitzat per aquesta Diada una acció simbòlica davant de les oficines d'Hisenda. En concret, demana als veïns de la ciutat que es facin una fotografia de denuncia davant de l'edifici, ja sigui amb cartells reivindicatius o amb l'estelada, i que la publiquin a les xarxes socials. Desenes de persones ja han penjat la seva foto a les xarxes amb missatges com 'Independència per respecte als nostres vots' o 'Independència per la nostra sanitat'. Les seccions territorials de l'ANC del Berguedà van decidir per àmplia majoria que no se celebrés cap acte presencial a Berga amb motiu de la Diada, ja que es trobaven amb nombroses dificultats organitzatives, sobretot per la manca de recursos humans.  L'acció simbòlica que ha organitzat l'ANC del Berguedà consisteix en fer una acció-protesta sense públic davant de les oficines d'Hisenda, entre les 10 del matí i les vuit del vespre. L'entitat demana a la població que es faci una fotografia davant de l'edifici, ja sigui amb un cartell reivindicatiu, amb una samarreta o amb l'estelada. A més, també s'han col·locat diverses cadires buides per homenatjar a les persones represàlies.  Les 18 seccions territorials de l'ANC al Berguedà van participat en la votació sobre si s'havia de fer o no l'acte presencial per la Diada a Berga. Malgrat que inicialment van plantejar el dubte per la situació sanitària, des de l'ANC de Berga van deixar clar que es van precipitar i que en realitat era per les dificultats organitzatives, sobretot per la falta de recursos humans.

Summary: L'ANC de Berga organitza una acció de denúncia sense públic davant de les oficines d'Hisenda


José Luís Gómez apareixerà a l’escenari de la Sala Gran del TNC el proper 20 d’octubre transmutat en la cèlebre alcavota de Fernando de Rojas, ‘La Celestina’. L’actor dirigeix i es posa en la pell del personatge central de l’obra en un muntatge (‘Celestina’) que reivindica la “vigència” del clàssic de la literatura espanyola. La versió de Gómez posa l’accent en les tensions i interessos entre l’espai públic i el privat, i en la “crítica eclesiàstica” que conté l’obra. L’actualitat del text es defensa, però, amb “la sintaxi i el lèxic” de Fernando de Rojas, perquè José Luis Gómez no ha volgut perdre ni un gota del “perfum de vida irresistible” que emana del llenguatge original de l’obra.  El TNC acull del 20 al 30 d’octubre ‘Celestina’, el muntatge de José Luis Gómez basat en el clàssic de la literatura espanyola que es va estrenar a l’abril al Teatro de la Comedia de Madrid. L’obra és una producció de la Compañía Nacional de Teatro Clásico i el Teatro de La Abadía, equipament dirigit pel mateix José Luis Gómez.  Amb una posada en escena molt “senzilla”, la interpretació de Celestina que assumeix Gómez esdevé el centre d’atenció del muntatge. El també director de l’obra va decidir assumir aquest “repte professional” a mesura que s’anava introduint en el text, seduït pel personatge i descobrint trets distintius, segons ha apuntat, com la incipient pilositat facial que se li atribueix, cosa que el va refermar en la versemblança visual de la seva interpretació.   Gómez confessa que es va “estremir” en redescobrir “què hi havia darrere” del personatge. ‘La Celestina’ dóna peu a entendre que la historiografia oficial “no és complerta sinó que respon a un pensament concret”, ha assegurat, perquè dins de l’obra hi “palpiten” realitats com la composició i el conflicte religiós de la societat del segle setze,  o les tensions i interessos entre l’espai públic i el privat.  El personatge –“una lianta absoluta amb gran capacitat de persuasió, seducció i supervivència”- parla al muntatge de Gómez amb les mateixes paraules i estructures sintàctiques que va escriure Fernando de Rojas. I és que malgrat que se n’han representat versions modernitzades, l’actor i director ha optat pel llenguatge original. “El perfum de vida que té és tant intens, tan irresistible, que modernitzar-lo és una mica castrador”, ha considerat.  De la seva banda, el director del TNC, Xavier Albertí, ha valorat com un “honor i un orgull” poder acollir ‘Celestina’ al teatre. Pel director, l’obra constata que les dinàmiques de la Història no estan supeditades a línies unívoques, i fa reflexionar sobre la coexistència “entre una Espanya que estava creant el Tribunal de la Inquisició mentre Rojas escrivia una obra com ‘La Celestina’ i ens explicava que un altre món era possible”. Albertí s’ha desfet en elogis cap a José Luis Gómez, i ha avançat que el públic també sembla tenir moltes ganes de veure la seva ‘Celestina’, perquè a dia d’avui el teatre ha venut ja “més del 80% de les entrades a la venda”, a la Sala Gran.

Summary: José Luís Gómez dirigeix, interpreta i defensa una ‘Celestina’ “vigent” al TNC


Una vintena d'escriptors han participat al 2n festival literari El Segre de Negre, organitzat per Pagès Editors, una cita que permet als lectors descobrir les últimes novetats del gènere negre i policial a Catalunya i interactuar amb els seus autors. El festival ha homenatjat l'escriptora valenciana Isabel Clara-Simó, Premi d'Honor de les Lletres Catalanes d'aquest 2017, i ha presentat diverses novetats respecte a la primera edició. Per exemple, ha incorporat al programa un taller teòric i pràctic d'escriptura i també s'ha obert a altres disciplines com el cinema i les arts escèniques. Isabel Clara-Simó ha estat l'encarregada de tancar el festival amb una conversa pública amb l'escriptor d'Alpicat (Segrià) Llorenç Capdevila. L'escriptora ha volgut destacar sobretot el protagonisme creixent de les dones en la novel·la negra, com a autores i també com a personatges principals. Precisament la directora de cinema Judit Colell ha participat aquest dissabte a la tarda a la taula rodona organitzada per analitzar la fructífera relació entre literatura i cinema negre. Ella és l'encarregada de preparar l'adaptació a la pantalla de les aventures de l'agent Anna Grimm, personatge creat per l'escriptora lleidatana Montse Sanjuan. Colell ha explicat que ara encara s'està treballant en el guió i en la recerca de finançament però confia que el treball -una pel·lícula per a televisió- es pugui veure ja durant el 2018.  Sanjuán ha assegurat que aquest és un projecte "molt engrescador". "És sorprenent pensar que la meva Anna Grimm estarà allà de carn i ossos, és curiós i em fa molta il·lusió", ha dit. L'escriptora, que és una de les impulsores del festival, també ha destacat l'atractiu que suposa per als lectors poder poder conèixer de prop els seus autors preferits a través d'aquest esdeveniment literari que es consolida a les terres de Lleida. A la taula rodona sobre literatura i cinema negra també hi ha participat la cineasta lleidatana establerta a Manchester Neith Sentís, autora del curtmetratge 'A l'ombra de la muntanya' projectat al festival. Prèviament s'ha dedicat una sessió als anuncis publicitaris relacionats amb el gènere negre.  El Segre de Negre ha reunit alguns dels principals exponents del gènere en català, amb noms com Andreu Martín, Margarida Aritzeta, Sebastià Bennassar, Jordi de Manuel, Emili Bayo, Salvador Balcells o Pep Coll. Aquest dissabte han presentat novetats la periodista Fàtima Llambrich ('Sense cadàver') i autors de Ponent com David Marín, Alexandra Quadrat i Ramon Usall. La novel·la d'Usall, 'Seixanta-vuit', va ser un dels títols locals més venuts l'últim Sant Jordi, juntament amb 'Tan tuyo como tu muerte' d'Emili Bayo. David Marín, autor de 'Ciutat fantasma', s'ha encarregat també d'impartir el taller matinal de novel·la negra. A més, durant el festival s'ha rodat el curtmetratge 'L'escenari del crim' en algun indret secret de Lleida que a partir de demà diumenge el públic podrà intentar descobrir quan el treball es pengi a les xarxes socials. Una altra novetat és un concurs de microrelats per Twitter. Es tractava fer un tuit amb un microconte i l'etiqueta #micronegre. El guanyador s'endurà com a regal un taller a l'Escola d'Escriptura de Lleida. Teatre a l'acte inaugural Els actes d'aquest dissabte s'han concentrat a l'edifici de l'Institut d'Estudis Ilerdencs. La primera jornada, però, va començar aquest divendres al vespre al Convent de Santa Clara. La inauguració va comptar amb l'espectacle teatral 'Improblackshow', de la companyia de teatre Improsia de Lleida. També es va organitzar una taula rodona amb el títol 'Combat entre gèneres literaris' amb els escriptors, Jordi de Manuel, Pep Coll, Andreu Martín i Margarida Aritza.

Summary: Una vintena d'escriptors participen al 2n festival El Segre de Negre, que ret homenatge a Isabel Clara-Simó